SPI ออกหุ้นกู้ 2 ชุด มูลค่ารวม 2 พันลบ. หวังใช้ลงทุน-ชำระหนี้
SPI ออกหุ้นกู้ 2 ชุด มูลค่ารวม 2 พันลบ. เสนอขายรายใหญ่ หวังใช้ลงทุน-ชำระหนี้
9 ก.พ. 2560

นายทนง ศรีจิตร์ กรรมการผู้จัดการใหญ่ บริษัทสหพัฒนาอินเตอร์โฮลดิ้ง จำกัด (มหาชน) หรือ SPI เปิดเผยว่า บริษัทได้ออกหุ้นกู้ชนิดระบุชื่อผู้ถือประเภทไม่ด้อยสิทธิ ไม่มีประกัน และไม่มีผู้แทนผู้ถือหุ้นกู้ เสนอขายต่อผู้ลงทุนสถาบัน และ/หรือผู้ลงทุนรายใหญ่ มูลค่ารวม 2,000 ล้านบาท แบ่งเป็นหุ้นกู้อายุ 3 ปี ครบกำหนดไถ่ถอนวันที่ 9 ก.พ.63 จำนวน 1,000 ล้านบาท อัตราดอกเบี้ย 2.39% ต่อปี และหุ้นกู้อายุ 7 ปี ครบกำหนดไถ่ถอนวันที 9 ก.พ. 67 จำนวน 1,000 ล้านบาท อัตราดอกเบี้ย 3.44% ต่อปี โดยจะชำระดอกเบี้ยทุกๆ 6 เดือน โดยมีธนาคารกรุงเทพ เป็นผู้จัดการการจัดจำหน่ายหุ้นกู้ 
ทั้งนี้บริษัทมีวัตถุประสงค์เพื่อใช้ในการลงทุน และ/หรือชำระคืนหนี้เงินกู้ของบริษัท และ/หรือ ใช้ในการดำเนินงานและ/หรือ ขยายธุรกิจ และ/หรือเป็นเงินทุนหมุนเวียนของบริษัท หรือ เพื่อวัตถุประสงค์อื่นๆ
โดยอันดับความน่าเชื่อถือของบริษัทอยู่ที่ “AA” แนวโน้มมีเสถียรภาพ โดยบริษัท ทริสเรทติ้ง จำกัด เมื่อวันที่ 24 มิ.ย.59 